พระราชกฤษฎีกาควบคุมการส่งออกไปนอกราชอาณาจักรซึ่งอาวุธยุทธภัณฑ์และสิ่งที่ใช้ในการสงคราม พ.ศ. 2535  (ฉบับ Update ล่าสุด)

พระราชกฤษฎีกา

พระราชกฤษฎีกา
ควบคุมการส่งออกไปนอกราชอาณาจักร
ซึ่งอาวุธยุทธภัณฑ์และสิ่งที่ใช้ในการสงคราม
พ.ศ. ๒๕๓๕

ภูมิพลอดุลยเดช ป.ร.
ให้ไว้ ณ วันที่ ๓
กุมภาพันธ์ พ.ศ. ๒๕๓๕
เป็นปีที่ ๔๗
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรปรับปรุงพระราชกฤษฎีกาว่าด้วยการควบคุมการส่งออกไปนอกราชอาณาจักร
ซึ่งอาวุธยุทธภัณฑ์และสิ่งที่ใช้ในสงคราม

อาศัยอำนาจตามความในมาตรา ๑๗๕
ของรัฐธรรมนูญแห่งราชอาณาจักรไทยกับมาตรา ๓ และมาตรา ๔
แห่งพระราชบัญญัติควบคุมการส่งออกไปนอกราชอาณาจักรซึ่งอาวุธยุทธภัณฑ์และสิ่งที่ใช้ในการสงคราม
พ.ศ. ๒๔๙๕ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกาควบคุมการส่งออกไปนอกราชอาณาจักรซึ่งอาวุธยุทธภัณฑ์และสิ่งที่ใช้ในสงคราม
พ.ศ. ๒๕๓๕

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ให้ยกเลิก
(๑)
พระราชกฤษฎีกาควบคุมการส่งออกไปนอกราชอาณาจักรซึ่งอาวุธยุทธภัณฑ์และสิ่งที่ใช้ในการสงคราม
พ.ศ. ๒๕๐๖
(๒) พระราชกฤษฎีกาควบคุมการส่งออกไปนอกราชอาณาจักรซึ่งอาวุธยุทธภัณฑ์และสิ่งที่ใช้ในการสงคราม
(ฉบับที่ ๒) พ.ศ. ๒๕๓๑

มาตรา ๔ 
ให้อาวุธยุทธภัณฑ์และสิ่งที่ใช้ในการสงครามตามที่ระบุไว้ในบัญชีท้ายพระราชกฤษฎีกานี้เป็นสิ่งอันพึงควบคุมตามความในพระราชบัญญัติควบคุมการส่งออกไปนอกราชอาณาจักรซึ่งอาวุธยุทธภัณฑ์และสิ่งที่ใช้ในการสงคราม
พ.ศ. ๒๔๙๕

มาตรา ๕ 
การส่งอาวุธยุทธภัณฑ์และสิ่งที่ใช้ในการสงครามตามมาตรา ๔ ออกไปหรือผ่านไปนอกราชอาณาจักรจะกระทำมิได้
เว้นแต่
(๑)
เมื่อรัฐบาลต่างประเทศร้องขอให้มีการส่งออกไปหรือส่งผ่านไปนอกราชอาณาจักรตามข้อตกลงซึ่งได้ทำไว้กับรัฐบาล
(๒)
อาวุธยุทธภัณฑ์และสิ่งที่ใช้ในการสงครามของทางราชการซึ่งได้รับอนุมัติจากรัฐมนตรีว่าการกระทรวงกลาโหม
(๓)
เป็นการกระทำโดยเปิดเผยในธุรกิจเพื่อการค้าตามปกติซึ่งได้รับอนุมัติจากรัฐมนตรีว่าการกระทรวงกลาโหม
ในการดำเนินการตามวรรคหนึ่ง ถ้ามีมติคณะรัฐมนตรีไว้เช่นใดก็ต้องเป็นไปตามหลักเกณฑ์และเงื่อนไขของมติคณะรัฐมนตรีนั้นด้วย
การส่งออกหรือส่งผ่านไปนอกราชอาณาจักรซึ่งอาวุธยุทธภัณฑ์และสิ่งที่ใช้ในสงครามตามวรรคหนึ่งจะต้องมีหนังสือของรัฐมนตรีว่าการกระทรวงกลาโหมหรือผู้ซึ่งรัฐมนตรีว่าการกระทรวงกลาโหมมอบหมายกำกับไปด้วยทุกคราว

มาตรา ๖ 
บทบัญญัติมาตรา ๔ มิให้ใช้บังคับในกรณีของใช้ส่วนตัวที่บุคคลนำติดตัวออกไป
เพื่อใช้เฉพาะตัวตามความจำเป็น หรือเพื่อปรับปรุงซ่อมแซม
หรือเป็นสินค้าที่ส่งไปหรือนำไปเพื่อเป็นตัวอย่าง
หรือในกรณีที่ผู้ควบคุมยานพาหนะนำออกไปซึ่งสิ่งที่ใช้ประจำยานพาหนะนั้นเพื่อใช้ในยานพาหนะนั้นเท่าที่จำเป็น
ในกรณีที่มีเหตุสงสัยว่าสิ่งที่นำหรือส่งออกไปหรือส่งผ่านไปนอกราชอาณาจักรตามวรรคหนึ่งรายใดจะเป็นการฝ่าฝืนมาตรา
๔ ให้พนักงานเจ้าหน้าที่มีอำนาจยึดสิ่งนั้น ๆ ไว้ก่อน แล้วสอบถามไปยังรัฐมนตรีว่าการกระทรวงกลาโหมว่าควรอนุญาตหรือไม่
คำวินิจฉัยของรัฐมนตรีว่าการกระทรวงกลาโหมให้เป็นที่สุด

มาตรา ๗ 
ให้รัฐมนตรีว่าการกระทรวงกลาโหม รัฐมนตรีว่าการกระทรวงการคลัง
และรัฐมนตรีว่าการกระทรวงพาณิชย์รักษาการตามพระราชกฤษฎีกานี้

ผู้รับสนองพระบรมราชโองการ
อานันท์  ปันยารชุน
นายกรัฐมนตรี

[เอกสารแนบท้าย]

๑.[๒] บัญชีท้ายพระราชกฤษฎีกาควบคุมการส่งออกไปนอกราชอาณาจักรซึ่งอาวุธยุทธภัณฑ์และสิ่งที่ใช้ในการสงคราม
(ฉบับที่ ๒) พ.ศ.๒๕๕๒ (แก้ไขเพิ่มเติม)

(ดูข้อมูลจากภาพกฎหมาย)

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ โดยที่เป็นการสมควรปรับปรุงหลักเกณฑ์ในการควบคุมการส่งออกไปนอกราชอาณาจักรซึ่งอาวุธยุทธภัณฑ์และสิ่งที่ใช้ในการสงครามเพื่อให้เหมาะสมยิ่งขึ้น  จึงจำเป็นต้องตราพระราชกฤษฎีกานี้

พระราชกฤษฎีกาควบคุมการส่งออกไปนอกราชอาณาจักรซึ่งอาวุธยุทธภัณฑ์และสิ่งที่ใช้ในการสงคราม
(ฉบับที่ ๒) พ.ศ. ๒๕๕๒[๓]

หมายเหตุ :-
เหตุผลในการประกาศใช้พระราชกฤษฎีกาฉบับนี้ คือ
โดยที่เป็นการสมควรปรับปรุงบัญชีท้ายพระราชกฤษฎีกาควบคุมการส่งออกไปนอกราชอาณาจักรซึ่งอาวุธยุทธภัณฑ์และสิ่งที่ใช้ในการสงคราม
พ.ศ. ๒๕๓๕ เพื่อให้สอดคล้องกับประกาศกระทรวงกลาโหม เรื่อง กำหนดยุทธภัณฑ์ที่ต้องขออนุญาตตามพระราชบัญญัติควบคุมยุทธภัณฑ์
พ.ศ. ๒๕๓๐ ลงวันที่ ๓๐ พฤศจิกายน พ.ศ. ๒๕๕๐
และเพื่อให้การควบคุมการส่งออกอาวุธยุทธภัณฑ์และสิ่งที่ใช้ในการสงคราม
โดยเฉพาะอย่างยิ่งอาวุธที่มีอานุภาพทำลายล้างสูง เป็นไปในแนวทางเดียวกัน
และเป็นไปตามมาตรฐานของอนุสัญญาระหว่างประเทศ  จึงจำเป็นต้องตราพระราชกฤษฎีกานี้

พัสสน/ผู้จัดทำ
๔ เมษายน ๒๕๕๔

[๑] ราชกิจจานุเบกษา
เล่ม ๑๐๙/ตอนที่ ๒๐/หน้า ๘/๑๓ มีนาคม ๒๕๓๕

[๒] บัญชีท้ายพระราชกฤษฎีกาควบคุมการส่งออกไปนอกราชอาณาจักรซึ่งอาวุธยุทธภัณฑ์และสิ่งที่ใช้ในการสงคราม
(ฉบับที่ ๒) พ.ศ.๒๕๕๒
แก้ไขเพิ่มเติมโดยพระราชกฤษฎีกาควบคุมการส่งออกไปนอกราชอาณาจักรซึ่งอาวุธยุทธภัณฑ์และสิ่งที่ใช้ในการสงคราม
(ฉบับที่ ๒) พ.ศ. ๒๕๕๒

[๓] ราชกิจจานุเบกษา
เล่ม ๑๒๖/ตอนที่ ๓๘ ก/หน้า ๑/๑๑ มิถุนายน ๒๕๕๒